ཐུན་མོང་ཡིད་བཞིན་ནོར་བུའི་བསྲེ་བ་སྐོར་གསུམ་བཞུགས་སོ།།
ན་མོ་གུ་རུ། ཐུན་མོང་ཡིད་བཞིན་ནོར་བུའི་སྐབས་སུ་བསྲེ་བ་སྐོར་གསུམ་ནི། རྨི་ལམ་དང་སྦྱར་ཏེ་བསྲེ་བ་དང་། གྲོལ་ལམ་བསྐྱེད་རྫོགས་དང་སྦྱར་ཏེ་བསྲེ་བ་དང་། ཐོབ་བྱ་འབྲས་བུ་སྐུ་གསུམ་དང་སྦྱར་ཏེ་བསྲེ་བའོ། །དེ་ལ་བསྐྱེད་རིམ་ལ་དབང་བཞིའི་དོན་ཚང་སྟེ། ལྷའི་སྐུ་རྣམ་པ་གསལ་བ་ནི་ལུས་ཀྱི་ཉེས་པ་དང་བཅས་པ་དག་པ་ཡིན་པས་བུམ་པའི་དབང་། ངོ་བོ་སྟོང་པར་འདུག་པས་ན་ངག་གི་དྲི་མ་དག་པ་ཡིན་པས་གསང་དབང་། ཉམས་བདེ་སྟོང་ཟུང་དུ་འཇུག་པ་ཤེས་རབ་ཡེ་ཤེས་ཀྱི་དབང་། དེ་དག་གི་རང་བཞིན་གཉིས་སུ་མེད་པར་འདུག་པས་དབང་བཞི་པ་ཚང་བའོ། །གཉིས་པ་དབང་བཞི་ཚང་ཡང་བསྐྱེད་རྫོགས་གཉིས་ཟུང་འཇུག་ཏུ་མ་སོང་ངོ་སྙམ་ན། །ལྷའི་སྐུ་སྣང་ལ་རང་བཞིན་མེད་པ་གསལ་ལ་རྟོག་པ་མེད་པ་དེ་བསྒོམས་པས། རང་བཞིན་སྐྱེ་བ་མེད་པ་ཅིར་ཡང་མ་གྲུབ་པར་འདུག་པས་བསྐྱེད་པའི་རིམ་པའི་སྐབས་ཉིད་ན་རྫོགས་པའི་རིམ་པ་ཡང་ཚང་། ཡང་རྫོགས་པའི་རིམ་པ་གཏུམ་མོ་ལྟ་བུ་བསྒོམ་པ་ལ་རྣམ་པ་གསལ་བའི་ངོ་བོ་སྟོང་ལ་ཉམས་བདེ་བའི་ལུས་འདི་ཡང་སྣང་ལ་རང་བཞིན་མེད་པར་ཤེས་པས་བསྐྱེད་རིམ་ཚང་བའོ།། ཐོབ་བྱ་འབྲས་བུ་སྐུ་གསུམ་ཡང་ལུས་ལྷའི་སྐུར་བསྐྱེད་པའི་ཚེ་ལྷར་སྣང་བ་དེ་སྤྲུལ་པའི་སྐུ་ཡིན། ངག་སྔགས་ཀྱི་འཁོར་ལོ་སྔགས་ཀྱི་རང་སྒྲར་ཤེས་པ་དེ་ལོངས་སྐུ་ཡིན། སེམས་ཆོས་ཉིད་ཀྱི་འཁོར་ལོ་སྐྱེ་མེད་འོད་གསལ་དུ་ཤེས་པ་དེ་ཉིད་ཆོས་སྐུ་ཡིན་ནོ། །དེ་ལྟར་བསྲེས་པས་ལམ་གྱི་འཇུག་ལུགས་ཐམས་ཅད་དེ་ཉིད་དུ་ཚང་བས་འདི་ནི་གཅིག་ཤེས་པས་ཀུན་མཁྱེན་གྱི་གདམས་ངག་ཅེས་བྱ་སྟེ་གཞུང་འདི་མིན་པ་ལ་བསྲེ་བའི་སྐོར་མཚན་ཉིད་པ་མེད་པས་ཁྱད་པར་དུ་གནད་ཆེའོ། །རྗེ་བཙུན་ཆེན་པོ་ནཱ་རོ་པའི་གསུང་ངོ་།། །།